b'\n_START_ARTICLE_\nTomo Ko\xc4\x8dar\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani osnovni \xc5\xa1oli se je vpisal na Srednjo strojno in kemijsko \xc5\xa1olo ter pridobil izobrazbo kemijskega tehnika. Leta 1987 se je vpisal na Fakulteto za kemijo in kemijsko tehnologijo, kjer je leta 2001 opravil diplomo na katedri za organsko kemijo_NEWLINE_V \xc4\x8dasu \xc5\xa1tudija in po njem, je opravljal \xc5\xa1tevilna prilo\xc5\xbenostna dela (informator, kolporter, nabiralec zdravilnih zeli\xc5\xa1\xc4\x8d, redar, u\xc4\x8ditelj fizike, matematike, ra\xc4\x8dunalni\xc5\xa1tva, spoznavanja narave, varnostnik in vratar). Na njegovo nadaljnjo ustvarjanje pa je imelo odlo\xc4\x8dilen vpliv delo na Radiu \xc5\xa0tudent, kjer je leta 1987 opravil avdicijo za radijskega napovedovalca in kmalu postal \xc5\xa1e akviziter, komentator, novinar in pisec propagandnih besedil._NEWLINE_\xc5\xbdivi in dela v Ljubljani.\n_START_SECTION_\nDelo\n_START_PARAGRAPH_\nSvoj prvi roman Zmaji so ... je dokon\xc4\x8dal leta 1991. Pisal je za \xc5\xa1tevilne slovenske \xc4\x8dasopise in revije. Za nekatere redno, za druge ob\xc4\x8dasno. Po njegovi istoimenski kratki zgodbi je bil posnet tudi kratki film Pla\xc5\xbea. Od leta 1997 redno sodeluje z Radiom Slovenija kot avtor radijskih iger za odrasle in otroke. Posnel je \xc5\xa1tevilne kasete in zgo\xc5\xa1\xc4\x8denke z igranim pravljicami za najmlaj\xc5\xa1e. Od leta 2005 se ukvarja predvsem z ustvarjanjem slikanic in knjig za otroke ter s snemanjem zvo\xc4\x8dnih zgo\xc5\xa1\xc4\x8denk, ki jih tudi producira in re\xc5\xbeira._NEWLINE_Ukvarja se tudi z gledali\xc5\xa1\xc4\x8dem. Od leta 1994 do 2000 je nastopal v odrskih improvizacijah (Impro liga), leta 2004 pa je \xc5\xa0entjakobsko gledali\xc5\xa1\xc4\x8de premierno uprizorilo njegovo monodramo Mesar\xc4\x8dek v velikem mestu. V zadnjem \xc4\x8dasu se veliko posve\xc4\x8da teoriji pravljice, saj ob ob\xc4\x8dasnih strokovnih \xc4\x8dlankih redno pi\xc5\xa1e tri spletne dnevnike.'